Inger Støjberg (V), 2005-06-08:
Nu har vi en pesticidplan, der rækker frem til 2009.
Jeg vil gerne understrege, at vi fra Venstres side har sat os et klokkeklart mål, vi har sagt 25.000 ha.
Kan man nå dem ad frivillighedens vej, synes jeg, det langt er at foretrække.
Jeg kan slet ikke forstå den interesse, nogen har i at gøre ting obligatoriske, som man kan gøre frivillige.
Landbruget har hidtil kunnet leve op til de krav, der er blevet sat, og derfor synes jeg også, det er vigtigt at forholde sig til, at vi har en pesticidplan, der rækker frem til 2009.
Der er nogle klokkeklare, godt nok meget ambitiøse mål, men jeg har ingen grund til at tro på nuværende tidspunkt, at man ikke når dem.
Jeg vil gerne takke forslagsstillerne for at have fremsat de her to beslutningsforslag, som i høj grad er en genfremsættelse af et tidligere beslutningsforslag, men emnerne er relevante og vigtige, og det er derfor også godt at få en debat om det.
Jeg vil gerne indledningsvis fastslå, at vi ikke støtter forslagene, og det vil jeg selvfølgelig gerne begrunde.
B 19 indeholder en opfordring til regeringen om inden udgangen af det her folketingsår at fremsætte lovforslag om at indføre fagligt begrundede sprøjtefri randzoner langs haver og naturarealer samt vandløb og søer for at sikre, at disse ikke bliver ramt af de sprøjtemidler, som landmanden måtte benytte.
Enhedslisten benytter i det her forslag en del kræfter på at henvise til Det Økonomiske Råd, der i en rapport fra december sidste år angiver, at der samfundsmæssigt opnås en økonomisk gevinst ved at etablere sprøjtefri randzoner.
Nu kunne man så godt tro, at det var, fordi Enhedslisten pludselig er blevet tilhænger af at værdisætte biodiversiteten, men hvis man kigger beslutningsforslaget igennem, ja, så opdager man hurtigt, at sådan forholder det sig slet ikke.
Næ, Enhedslisten skriver i bemærkningerne til forslaget: »Grundlaget for vismændenes beregning er efter Enhedslistens opfattelse dybt problematisk.«
Derfor kan det måske godt virke lidt usammenhængende, så medmindre de mange kræfter, der er blevet lagt i at bruge Det Økonomiske Råds rapport, er ment som en pædagogisk hjælp til dem, der måtte have brug for dét, så forstår jeg ikke helt vægtningen af ressourcerne fra Enhedslistens side.
Pesticidplanen opstiller, som miljøministeren netop allerede har nævnt, en målsætning om, at der ved udgangen af 2009 skal være udlagt 25.000 ha sprøjtefrie randzoner langs målsatte vandløb og søer.
Desuden er der siden blevet iværksat flere tiltag, især informationskampagner, for at minimere vinddriften.
B 20 er et forslag om at indføre sprøjtefri beskyttelseszoner omkring almene vandboringer.
Vi har også her med en genfremsættelse at gøre.
Emnet har derudover været diskuteret på et samråd i februar 2003, hvor miljøministeren lovede at nedsætte en arbejdsgruppe, der skulle give det faglige grundlag med hensyn til at udvide beskyttelseszonerne.
I de faglige anbefalinger fra arbejdsgruppen, som blev fremlagt i foråret 2004, anbefales det ikke, at man indfører generelle beskyttelseszoner, og vi er i Venstre helt enige i de anbefalinger, der ligger i arbejdsgruppens konklusioner.
Så Venstre kan ikke støtte de her to forslag.